20.9.2022
DA
Den Europæiske Unions Tidende
C 361/9 Torsdag den 24. marts 2022
22. kræver, at EU grundigt genovervejer sine strategier med henblik på at sikre fuld uafhængighed af russiske forsyninger for så vidt angår dets kritiske råstoffer, og understreger, at der ikke kan ske en tilbagevenden til »business as usual«; opfordrer til, at forsyningskæderne genopbygges, og at handelen videreføres på en måde, der sikrer uafhængighed af russiske forsyninger;
23. opfordrer til at fremme og forenkle adgangen til energieffektivitetsforanstaltninger for at mindske landbrugernes og fiskernes omkostningsbyrde i form af direkte energiinput; bemærker, at selv om der er et enormt potentiale for produktion af vedvarende vind- og solenergi på landbrugsbedrifter, er der stadig betydelige hindringer og udfordringer for produktion af vedvarende energi i lille målestok; opfordrer Kommissionen og de nationale myndigheder til at fjerne de største hindringer, som landbrugerne har påpeget for produktion af vedvarende energi, nemlig komplekse tilladelses- og tilskudsprocedurer, høje investeringsomkostninger, lange tilbagebetalingstider og begrænset adgang til kredit;
24. understreger, at en integreret del af EU's handlingsplan for at sikre EU's fødevaresikkerhed skal være en strategi for at øge EU's uafhængighed af russiske energiforsyninger, herunder fuldstændig opgivelse af Nord Stream- og Nord Stream 2-projekterne, samtidig med at EU's energisikkerhed opretholdes;
25. opfordrer Kommissionen til at vurdere muligheden og gennemførligheden af at mobilisere yderligere finansiel støtte til de hårdest ramte sektorer og til at træffe målrettede og midlertidige hasteforanstaltninger for at hjælpe landbrugerne med at afbøde virkningerne af den voldsomme stigning i gødningspriserne;
26. bemærker, at alternative organiske kilder til næringsstoffer og cirkulation af næringsstoffer bør udnyttes fuldt ud og så hurtigt som muligt med henblik på at mindske afhængigheden af kunstgødning; opfordrer Kommissionen til at tage fat på de lovgivningsmæssige og praktiske hindringer for gennemførelsen af denne løsning med henblik på at mindske afhængigheden af import af gødning, først gennem et skift til organisk gødning og dernæst gennem yderligere støtte til forskning og nye innovationer på EU-plan; opfordrer navnlig Kommissionen til at træffe de nødvendige foranstaltninger, herunder lovgivningsmæssige, til at øge brugen af organiske gødningsprodukter fra spildevandsslam, forarbejdet husdyrgødning, biotrækul og frass med henblik på at erstatte kunstgødning i overensstemmelse med målene i jord til bord-strategien;
27. understreger de indbyrdes forbindelser mellem bæredygtighed og øget cirkularitet i landbruget på den ene side og overgangen fra afhængighed af fossile brændstoffer, importeret energi og kunstgødning til grønnere, vedvarende alternativer på den anden side;
28. opfordrer Kommissionen til at hæve grænserne for anvendelse af kvælstof fra husdyrgødning, f.eks. genvundet kvælstof fra gødning eller RENURE, som et alternativ til brugen af kunstgødning, i overensstemmelse med gødningsgrænserne; opfordrer Kommissionen til både at overveje en midlertidig undtagelse med det formål hurtigt at reducere omkostningerne til gødning og at arbejde hen imod en langsigtet ramme med henblik på at øge cirkulariteten på bedrifterne og mindske afhængigheden af ressourcer fra tredjelande;
29. opfordrer Kommissionen til at give medlemsstaterne fleksibilitet til midlertidigt at tillade landbrugere at have landbrugsproduktion på økologiske fokusområder og i den forbindelse at gøre brug af plantebeskyttelsesmidler og gødningsstoffer, hvis det er nødvendigt;
30.
anerkender i lyset af de ekstraordinære omstændigheder det presserende behov for midlertidige og reversible foranstaltninger til at øge EU's produktion i høstsæsonen 2022 for at bidrage til EU's fødevaresikkerhed; opfordrer Kommissionen til i lyset af behovet for at afhjælpe den umiddelbare mangel på proteinafgrøder at fremskynde de administrative procedurer for at gøre det muligt i dette overgangsår for den fælles landbrugspolitik at anvende brakmarker til produktion af sådanne afgrøder til konsum eller foder og uden at øge afhængigheden af input; opfordrer i denne forbindelse til, at man prioriterer proteinafgrøder; opfordrer Kommissionen til at genoverveje situationen i god tid og foreslå passende foranstaltninger for 2023, hvis det er nødvendigt;
31. mener, at det bør overvejes at foretage ændringer i beplantningsordningerne med det formål at tilvejebringe flere indenlandske fødevarer og foderprodukter i EU i vækstsæsonen 2022, og disse ordninger bør videreudvikles for at forbedre produktionssystemerne og gøre det muligt at sikre en planlagt udvikling i retning af mere autonomi på mellemlang og lang sigt;